Čitalački ukusi u Osnovnoj školi Vukovina

**Omiljeni junak naše knjižnice**

*Posjetili smo školsku knjižnicu te doznali koje su najčitanije knjige među učenicima*

Školska knjižnica OŠ Vukovina smještena je u prizemlju škole. Malena je to prostorija u kojoj stanuju mnoge različite knjige (i ne samo one), a u njoj radi knjižničarka Maja Vaci. Tragajući za najčitanijim knjigama put nas je odveo k njoj, a ona nam je ljubazno otkrila koje su to najčitanije knjige koje učenici posuđuju za svoje slobodno vrijeme.

**Na vrhu ljestvice**

***Gregov dnevnik*** jedna je od najčitanijih i najzanimljivijih knjiga među tinejdžerima te su neki od njih njezini veliki obožavatelji, a to može potvrditi i ljestvica najčitanijih knjiga u našoj školskoj knjižnici. Knjigu je napisao američki književnik Jeff Kinney, a na hrvatski ju je preveo Ozren Doležal. Knjiga izlazi u nastavcima i pisana je u obliku stripa. Glavni je lik srednjoškolac Greg koji opisuje svoje dogodovštine. Knjiga je toliko poznata i čitana da su po njoj snimljeni i filmovi. Proveli smo anketu i saznali da je većina učenika 6. razreda Osnovne škole Vukovina pročitala više dijelova *Gregovog dnevnika*, iako ima i onih koji još nisu pročitali ni jedan.

**Što učenici misle o toj knjizi?**

Svi ispitani učenici koji su pročitali knjigu složili su se da je smiješna i uzbudljiva, ali i jedna od čitljivijih jer je napisana u obliku stripa. Nekima od njih se najviše sviđaju likovi, a nekima događaji. Također, većina učenika knjigu bi preporučila svima, a ponajviše onim najmlađima i tinejdžerima.

Tea Smrekar, učenica 6. d razreda, izjavila je da bi knjigu više preporučila dječacima jer ima više muških likova te je radnja u knjizi sama po sebi takva.

„Knjigu bih preporučila svima i najviše ju volim čitati zato što Greg stalno upada u neke probleme i zamke pa je zbog toga smiješna“, izjavila je Mihaela Dujmović, učenica 6. c razreda.

|  |
| --- |
| **LISTA NAJČITANIJIH KNJIGA U KNJIŽNICI** **OŠ VUKOVINA**   1. Gregov dnevnik 2. Slikovnice 3. Časopisi (Moj planet, Žir…) 4. Kapetan Gaćeša 5. Harry Potter 6. Različite knjige (Svjetski rekordi, Enciklopedija o životinjama, …) 7. Stripovi |

Druge na ljestvici su slikovnice raznih autora, potom časopisi za djecu i mlade. Ostale knjige s ljestvice posuđuju se podjednako mnogo. Knjige za slobodno čitanje više posuđuju niži uzrasti/razredi.  Knjige nas obogaćuju, zato svratite u našu knjižnicu i ponesite sa sobom knjigu.

|  |
| --- |
| **Zanimljivost**  Kada se provodilo istraživanje o najčitanijim knjigama u školskoj knjižnici OŠ Vukovina, na policama nije bilo *Gregovog dnevnika* jer su svi nastavci bili posuđeni. |

Ana Popović